## L’IVAM amplia el seu programa d’activitats dirigit a les famílies amb motiu de les festes de Nadal

*** El museu oferix propostes de dansa, jocs i experiències amb les obres de les exposicions de Juana Francés, Simón Fattal, Julio González o Pinazo
* Del 20 de desembre al 5 de gener torna també la ‘Juguetoría’, dirigida a xiquets i xiquetes de 0 a 4 anys**

L’Institut València d’Art Modern (IVAM) amplia el seu programa d’activitats dirigit a les famílies amb motiu de les festes de Nadal. Del 20 de desembre al 5 de gener oferix una desena de propostes per a totes les edats que conviden a habitar el museu i a recórrer les sales a través de la dansa, el joc o l’experimentació i que tenen com a protagonistes les seues exposicions.

Entre les propostes familiars torna també la ‘Juguetoría’, dirigida a xiquetes i xiquets de 0 a 4 anys, que podran divertir-se amb les formes i els objectes de construcció que l’IVAM ha dissenyat específicament, de la mà de les educadores Sara San Gregorio i Alicia Gutiérrez, i que estimulen el seu desenrotllament.

Les exposicions seran l’escenari de tallers com ‘Al museu? Nooo!’ (26 de desembre), una visita dinamitzada amb accions de creació col·laborativa que viatjarà per les escultures de la mostra ‘Ser artista. Julio González’, per a xiquetes i xiquets a partir de 6 anys.

També a partir d’esta edat, es pot gaudir del taller ‘Jo passava per ací’ (31 de desembre) en la sala Pinazo. Esta proposta s’endinsa en l’obra d’Ignacio Pinazo per a reflexionar, igual que l’artista, sobre la representació de les persones tant en la seua dimensió individual com col·lectiva, jugant amb la identitat, els costums, la vida quotidiana i els rols que, moltes vegades sense voler, representem.

Una de les propostes més originals d’este Nadal té les obres de Juana Francés com a escenari per a ‘Fer visible l’invisible’ (28 de desembre), este és el títol del taller que portarà les famílies amb xiquetes i xiquets des dels 6 anys per l’obra de l’artista recorrent-la des de la perspectiva d’un àcar de la pols.

Este curiós personatge arribarà al museu per a reflexionar sobre l’invisible que hi ha al nostre voltant, les xicotetes (o grans coses) que passen i ningú mira, però que afecten en gran manera la vida de la gent. A través de les imatges de Juana Francés es farà visible el que considerem lleig perquè la majoria de les vegades és ací a on estan les coses més tendres de la vida.

**De 0 a 6 anys**

A més de la ‘Juguetoría’ hi ha propostes per a la primera infància que recorren les sales d’exposicions i, en esta ocasió, es detenen en les mostres de ‘Simone Fattal. Suspensió de la incredulitat’ (26 de desembre) i en ‘Julio González’ (27 de desembre).

L’equip de mediació de l’IVAM ha dissenyat una ‘visiteta’ dirigida a les famílies amb bebés que vullguen gaudir de les mostres amb visites adaptades a les seues necessitats actuals, i en la qual podran alimentar els seus menuts durant el recorregut.

La dansa serà també protagonista este Nadal en l’IVAM. El taller ‘Quina dansa!’ (21 i 27 de desembre) convida les famílies amb criatures de 2 a 6 anys a un apassionant recorregut pel museu, moguts pels quatre elements que provoquen la vida i la creació en totes les seues formes: aigua, aire, terra i foc. Este fet de deambular donarà pas a una peça de ball col·lectiva amb la qual es podrà gaudir creant.

A estes activitats se suma la ‘Sala blana’ de l’IVAM que es manté oberta en l’horari habitual del museu, un espai de joc i descans especialment condicionat per a famílies amb bebés fins a dotze mesos i que no requerix reserva prèvia.

**Visites comentades**

Dirigides a tots els públics l’IVAM també amplia estes festes les visites comentades a les exposicions ‘Cualladó: arxiu / obra’ que s’inaugura este dijous, 19 de desembre i la visita de la qual es podrà fer diumenge que ve, 22 de desembre.

També s’oferirà una visita a l’exposició sobre Simone Fattal, artista guardonada amb el Premi Julio González 2024, dissabte que ve 28 de desembre. Per la seua part, la visita a l’exposició ‘Juana Francés’ està prevista per al diumenge, 29 de desembre.

Fecha: 16/12/2024